KIRJALLINEN KYSYMYS P-3610/00

esittäjä(t): Reinhold Messner (Verts/ALE) komissiolle

(15. marraskuuta 2000)

Aihe: Matkailualan perusrakenteet Valsesiassa ja Monterosan alueella

Piemonten alueen ja Aostanlaakson autonomisen alueen välillä on meneillään neuvotteluja, joiden on tarkoitus johtaa piakkoin alustavan sopimuksen allekirjoittamiseen köysiratayhteyden rakentamiseksi Valsesian ja Valle di Gressoneyn välille, jotta voidaan kehittää kyseisten paikkakuntien matkailukapasiteettia ja hiihtotoimintaa.

Kyseiseen aloitteeseen, jota ilmeisesti Finpiemonte ja Euroopan unioni rahoittavat, kuuluu Alagna Valsesian keskusten täydellinen uudistaminen ja uuden käytävän rakentaminen Punta Indren jäätikölle. Uusi käytävä on määritelty toimiluvan turvin toteutettavaksi julkisen liikenteen palveluksi ja sen toteuttamisesta vastaa Monterosa 2000 -yhtiö.

Alta Valsesia, Monterosan eteläiset jäätiköt sekä Aostanlaakson jäätiköt on määritelty yhteisön tärkeinä pitämiksi alueiksi direktiivin 92/43 mukaisesti(1).

Kyseinen hanke on potentiaalinen uhka Monterosaa ympäröivien Natura 2000 -alueiden kokonaisuudelle niin ympäristönsuojelun kuin maisemankin kannalta, kuten myös liikenteen ja kaupunkisuunnittelun kannalta siihen liittyvien välttämättömien töiden vuoksi.

Seuraavat hankkeeseen liittyvät seikat olisi syytä ottaa huomioon:

- huolimatta siitä, että varsin suuri määrä turisteja saattaisi olla kiinnostunut köysiratayhteydestä, hankkeeseen ei kuulu pysäköintialueita eikä edes liikenneyhteyksien parantamista

- hankkeessa ei selvitetä, mistä keskuksissa keinolumen tekoa varten tarvittava vesi haettaisiin

- hankkeeseen ei sisälly minkäänlaista selvitystä jäteveden poistosta

- hankkeessa ei myöskään selvitetä ongelmia, jotka liittyvät sähkön hankkimiseen uusien hiihtohissien käyttöä varten.

Onko totta, että komissio on valmis rahoittamaan Valsesian ja Valle di Gressoneyn välistä köysiratayhteyttä?

Voisiko komissio ryhtyä toimiin sen varmistamiseksi, ettei kyseinen hanke uhkaa yllä mainittuja yhteisön tärkeinä pitämiä alueita?

Voisiko komissio varmistaa, että kyseisessä hankkeessa kunnioitetaan ympäristövaikutusten arviointia koskevia yhteisön normeja?

(1) EYVL L 206, 22.7.1992.

Michel Barnier'n komission puolesta antama vastaus

(22. joulukuuta 2000)

Parlamentin jäsenen mainitsemaa hanketta osarahoitetaan Euroopan aluekehitysrahaston tavoitteen 5b mukaisesti Piemonten alueen vuosia 19941999 koskevan yhtenäisen ohjelma-asiakirjan toimen IV.2 yhteydessä. Hankkeen kokonaiskustannukset ovat 14 miljardia Italian liiraa, josta yhteisön osuus on 4,943 miljardia Italian liiraa.

Osarahoituksen ehtona oli hankkeen sosioekonomisia ja ympäristövaikutuksia arvioiva tutkimus, joka toteutettiin vuoden 1997 aikana.

Hanke näyttää kuuluvan 3 päivänä maaliskuuta 1997 annetun neuvoston direktiivin 97/11/EY liitteessä II lueteltujen hankkeiden luokkaan 12a (laskettelurinteet, hiihtohissit, köysiradat ja vastaavat rakenteet). Direktiivillä muutettiin tiettyjen julkisten ja yksityisten hankkeiden ympäristövaikutusten arvioinnista annettua direktiiviä 85/337/ETY(1). Direktiivin 4 artiklan 2 kohdan mukaan jäsenvaltiot määrittelevät tapauskohtaisesti selvittämällä tai jäsenvaltioiden asettamien raja-arvojen tai valintaperusteiden avulla, arvioidaanko hanke 510 artiklan mukaisesti. Jäsenvaltiot voivat päättää molempien menettelyjen soveltamisesta.

Parlamentin jäsenen mainitsemia alueita on ehdotettu yhteisölle tärkeiksi alueiksi luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(2) mukaisesti sekä erityissuojelualueiksi luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(3) mukaisesti. Yhteisölle tärkeiden alueiden osalta jäsenvaltioiden on varmistettava, ettei direktiivin tavoitteita vaaranneta. Vaikka alueista ei olisi laadittu yhteisön luetteloa, jäsenvaltioiden viranomaisten olisi pidättäydyttävä toimista, jotka voivat aiheuttaa kansallisessa luettelossa olevan alueen pilaantumisen. Mikäli erityissuojelualueilla toteutetaan suunnitelmia tai hankkeita, jotka eivät suoranaisesti liity alueen hoitoon tai ole sen kannalta tarpeellisia, mutta todennäköisesti, erikseen tai yhdessä muiden suunnitelmien ja hankkeiden kanssa vaikuttaisivat siihen merkittävästi, niiden vaikutukset alueeseen on arvioitava asianmukaisesti alueen suojelutavoitteiden kannalta.

Tässä erityistapauksessa komissio ei ollut tietoinen parlamentin jäsenen kuvailemasta tilanteesta. Siksi se ryhtyy tarvittaviin toimiin hankkiakseen siitä yksityiskohtaista tietoa ja varmistaakseen, että yhteisön lainsäädäntöä noudatetaan.

(1) EYVL L 73, 14.3.1997.

(2) EYVL L 206, 22.7.1992.

(3) EYVL L 103, 25.4.1979.